Elin Ørjasæter får støtte i Kringkastingsrådet: – Jeg er veldig kritisk til hvordan dette er behandlet

Nestleder Kjersti Thorbjørnsrud er enig med Elin Ørjasæter i at NRKs håndtering av hijabklagene er uheldig. – Jeg forstår ikke at dette er en problemstilling, svarer NRK-sjefen.

28. aug. 2017 18:41 Sist oppdatert 28. august 2017

– Jeg er veldig kritisk til hvordan dette er behandlet. Medienes dekning av saken har vært svært upresis. Mange har kommentert klagene uten å kjenne til innholdet i dem. Dette har i tillegg skjedd før vi i Kringkastingsrådet har sett dem, sier Kjersti Thorbjørnsrud, som er nestleder i Kringkastingsrådet.

Søndag kveld ble gjennom Klassekampen kjent at Elin Ørjasæter trekker seg fra Kringkastingsrådet. Bakgrunnen er at hun er misfornøyd med NRKs håndtering av klagene knyttet til programmet Faten tar valget.